Sekolah Menengah Kebangsaan Semerah Padi

Sejarah

SMK Semerah Padi telah ditubuhkan pada 1 Januari 2000 dengan nama asalnya SMK Petra Jaya No.2. Pengetua pertama sekolah ini, Puan Mordiah binti Sani bersama 27 orang guru telah memulakan sesi persekolahan pada 13 Januari 2000 dengan menumpang di SK Semariang Baru ( SK Semerah Padi ) bagi pelajar Tingkatan 1 dan di SMK. Petra Jaya serta SMK. Tunku Abdul Rahman bagi pelajar Tingkatan 2 dan 3. Bilangan kakitangan sokongan pada masa itu ialah lima orang. Jumlah pelajar pula ialah seramai 626 orang yang ditempatkan dalam enam buah kelas Tingkatan 1, 5 buah kelas Tingkatan 2 dan 4 buah kelas Tingkatan 3. Pada 16 Februari 2000, Encik Md Rashid bin Ahmad telah dilantik menjadi pengetua menggantikan Puan Mordiah binti Sani. Sekolah telah menerima bangunan baru pada 29 Mac 2000 dan pelajar-pelajar telah memulakan kelas di bangunan dan tapak baru mulai 5 April 2000. PIBG SMK.Petra Jaya No.2 telah ditubuhkan dan didaftarkan pada 31 Julai 2000. YDP PIBG yang pertama ialah Encik Wan Hashim bin Tuanku Johan. Penaung PIBG yang pertama ialah Yang Berbahagia/YB Hajah Dona Babel,ADUN N7 Semariang pada masa itu. Pada tahun 2001 bilangan guru telah bertambah kepada 48 orang dan bilangan pelajar seramai 956 orang. 4 buah kelas Tingkatan 4 termasuk sebuah kelas Aliran Sains telah ditubuhkan. Terdapat 6 buah kelas bagi Tingkatan 2 dan 3, manakala bagi Tingkatan 1, terdapat 8 buah kelas termasuk sebuah Kelas Aliran Agama ( KAA ). SMK.Petra Jaya No.2, telah dirasmikan pada 12 September 2001 oleh Yang Amat Berhormat Ketua Menteri Sarawak, Datuk Patinggi Tan Sri Dr.Haji Abdul Taib bin Mahmud. Pada masa itu YAB telah mengumumkan pertukaran nama sekolah kepada Sekolah Menengan Kebangsaan Semerah Padi. Pada tahun 2002, bilangan guru telah meningkat kepada 64 orang. Bilangan kakitangan sokongan juga bertambah kepada sepuluh orang dan terdapat 1289 orang pelajar. Pada tahun ini terdapat 4 buah kelas Tingkatan 5, 6 buah kelas masing-masing di Tingkatan 4 dan 3, 8 buah kelas di Tingkatan 2 dan tingkatan satu serta sebuah kelas Pendidikan Khas ( Masalah Pembelajaran ) Pada tahun 2003, bilangan guru telah meningkat kepada 73 orang. Manakala bilangan pelajar telah bertambah kepada 1350 orang. Terdapat 7 buah kelas Tingkatan 1, 8 buah kelas Tingkatan 2 dan 3, 7 buah kelas Tingkatan 4 dan 6 buah kelas Tingkatan 5. Pada tahun ini juga, SMK.Semerah Padi telah memperkenalkan Matapelajaran Vokasional ( MPV ) di Tingkatan 4, iaitu bagi matapelajaran Seni Reka Tanda ( SRT ) serta Katering dan Penyajian ( KP ). Pada tahun 2013, kelas Pendidikan Asas Vokasional (PAV) telah ditubuhkan untuk tingkatan 1 hingga tingkatan 3. Pada tahun 2015, Kelas Khas (KK) juga ditubuhkan untuk tingkatan 1 hingga tingkatan 2.

Slogan

"SMKSP menuju kecemerlangan

Lagu sekolah

Lagu sekolah bertajuk "Cahaya Ilmu. Lagu dan lirik ciptaan Abang Ahmad bin Abang Ballia.

Logo berbentuk bulatan

Melambangkan semangat permuafakatan yang menjadi asas perpaduan rakyat negara ini

Bintang pecah lima

Melambangkan lima prinsip Rukun Negara yang menjadi asas pegangan hidup semua warga Malaysia

Kitab Al-Quran di atas rihal

Melambangkan kesucian matlamat pendidikan bagi menghasilkan pelajar-pelajar yang bermoral dan beretika.

Bunga padi berwarna merah

Melambangkan kejayaan yang bakal dikecapi hasil dari sikap berdisplin dan jati diri pelajar.

Latar belakang berwarna biru

Melambangkan budaya sekolah yang sentiasa aman, makmur, bersih, indah dan cemerlang.

Cogan kata

"Berwawasan dan Berkualiti" bermaksud sekolah sentiasa berusaha ke arah menghasilkan pelajar yang berwawasan dan berkualiti yang pasti akan berbakti dengan berkesan dan cemerlang kepada Agama, Bangsa dan Negara.